Molitva Bogu Ocu
MOLITVA BOGU OCU 

Lijepa katolička molitva prvoj osobi Presvetog Trojstva. Svima nama koji osjećamo potrebu da budemo istinski voljeni, koji želimo pronaći izvor Ljubavi koja odjekuje u našim srcima.

Njemu, s Njim i u Njemu

BOG JE MOJ OTAC

Oče moj koji jesi na nebesima, kako je slatka i ugodna spoznaja da si Ti moj otac i da sam ja Tvoje dijete.

I, kada je nebo moje duše tmurno i kada je moj križ najteži, najviše osjećam potrebu da Ti ponavljam: Oče, vjerujem u Tvoju Ljubav prema meni!

Da, vjerujem da si Ti moj Otac u svakom času života, i da sam ja Tvoje dijete!

Vjerujem, da me ljubiš beskrajnom ljubavlju!

Vjerujem, da bdiješ nadamnom danju i noću, i da ni vlas sa moje glave ne pada bez Tvojega dopuštenja!

Vjerujem da, Sveznajući, znadeš bolje od mene što je korisno za mene.

Vjerujem da, Svemogući, možeš izvući dobro čak i iz zla.

Vjerujem da, beskrajno Dobri, činiš da sve služi na korist onima koji Te ljube; čak i pod rukama koje udaraju, ja ljubim Tvoju ruku koja liječi!

Vjerujem …, ali uvećaj u meni vjeru, ufanje i ljubav! 

Nauči me da uvijek uzimam Tvoju Ljubav kao vodiča u svakom događaju mojega života. 

Nauči me da Ti se prepustim poput djeteta u majčinom naručju. 

Oče, Ti sve vidiš, Ti sve znaš, Ti me poznaješ bolje nego što ja poznajem sebe: Ti možeš sve i Ti me ljubiš! 

Oče moj, jer Ti želiš da se uvijek utječemo Tebi, eto te s povjerenjem ištem, s Isusom i Marijom ....... (moliti željenu milost). 

Na tu nakanu, sjedinjujući se njihovim Presvetim Srcima prikazujem ti sve moje molitve, moje žrtve i moja mrtvljenja (odricanja) (1).

Daj mi Svjetlo, Milost i Snagu Duha Svetoga. 

Utvrdi me u tom Duhu na način da Ga nikada ne izgubim, niti Mu se odupirem, i da On nikada ne oslabi u meni. 

Oče moj, ištem Te u ime Isusa, Tvoga Sina! A Ti, Isuse, otvori Svoje Srce i metni u Nj moje, i sa Srcem Marijinim prikaži ga našem Božanskom Ocu! 

........ Postigni za me milost koju trebam! 

Oče Božanski, prizovi Sebi sve ljude. Cijeli svijet neka proglašuje Tvoju Očinsku Dobrotu i Tvoje Božansko Milosrđe! 

Budi mi blag, Oče, i čuvaj me uvijek kao zjenicu Tvoga oka. Učini da budem uvijek dostojno Tvoje dijete: budi mi milostiv! 

Božanski Oče, slatka nado naših duša,

Budi priznat, čašćen i ljubljen od svih ljudi!

Božanski Oče, neizmjerno dobro, koje se izlijevaš na sve narode,

Budi priznat, čašćen i ljubljen od svih ljudi!

Božanski Oče, roso dobročinstva nad ljudskim rodom,

Budi priznat, čašćen i ljubljen od svih ljudi!

(1) Ako se ova molitva prikazuje kao devetnica, dodaje se: "Obećajem ti da ću biti velikodušniji, osobito u ovih devet dana, u takvim okolnostima ....... u pogledu te osobe ......." 
 
ZAZIV:

Oče moj, Oče dobri, Tebi se prikazujem, Tebi se darujem za Tvoju slavu!

Djelomičan oprost

+ Jean Cardinal Verdier

Nadbiskup Pariza

8. svibnja 1936.

+ Mons. Girard

Apostolski vikar

Kairo (Egipat) 9. listopad 1935.

Molitve